Procurorii antimafia fac percheziţii în Caraş-Severin, Timiş şi Bucureşti fiind vizați 22 de suspecți, sub acuzaţii extrem de grave, legate de punerea pe butuci a cunoscutei stațiuni Băile Herculane. Principalul personaj vizat este Iosif Armaș, unul dintre foștii milionari post-decembriști, fost deputat și fost președinte al Federației Române de Box. Prejudiciul estimat de procurori în acest caz este de peste 27 de milioane de euro.

Direcţia de Investigare a Infracţiunilor de Criminalitate Organizată şi Terorism (DIICOT) – Biroul Teritorial Caraş-Severin efectuează în această dimineață (miercuri) 16 percheziţii domiciliare într-o cauză în care se efectuează cercetări față de un număr de 22 de suspecți, sub aspectul săvârșirii infracțiunilor de: constituire a unui grup infracțional organizat, delapidare și complicitate la delapidare, bancrută frauduloasă și complicitate la bancrută frauduloasă dar şi abuz în serviciu dacă funcționarul public a obținut pentru sine sau pentru altul un folos necuvenit.

Procurorii DIICOT susțin că „suspecții IOSIF ARMAȘ, Președinte al Consiliului de Administrație al SC HERCULES SA Băile Herculane dar şi acționar și administrator special al SC ARGIROM INTERNAȚIONAL SA București (acționar majoritar în SC ARGIROM INTERNAȚIONAL SA București, societate care la rândul ei deținea peste 60 % din acțiunile SC HERCULES SA Băile Herculane) împreună cu FILIP RĂIESCU, director general al SC HERCULES SA și GAVRIL ADAMESCU, director economic al SC HERCULES SA au constituit un grup infracțional organizat, la care au aderat ulterior și alte persoane, având drept scop scoaterea activelor/bunurilor SC HERCULES SA din patrimoniul acesteia și totodată, însușirea pentru membrii grupului a sumelor de bani obținute din valorificarea acestor active”.

Pe lista imobilelor care, conform procurorilor DIICOT, ar fi fost înstrăinate în mod fraudulos, se află:

Imobilul – Pădure în Domogled cu Fabircă de Gheață;

Imobilul – Pădure la Cerna cu restaurant ”GROTA HAIDUCILIOR”;

clădire IBTH – birouri,

Clădire Băi Termale APOLLO,

Baia Termală HEBE,

Spital pentru militari și ofițeri – PAVILION 4,

Sanatoriul medical Balnear – PAVILION 3 (actual Hotel APOLLO),

”BĂILE NEPTUN”,

HOTEL DECEBAL – Sanatoriu medical balnear – Pavilionul 2,

HOTELUL TRAIAN – Pavilionul 1,

CAZINOUL,

Sanatoriul Militar cu curte și baie pentru militari,

Hotelurile DIANA, ROMAN, AFRODITA, Baia VENERA, Baia DIANA,

Sanatoriul medical balnear IOVR – Pavilionul 12.

De asemenea procurorii DIICOT au inclus pe lista imobilelor înstrăinate fraudulos clădirea sediului SC Hercules SA, HOTELUL HERCULES şi HOTELUL FERDINAND.

Surse apropiate anchetatorilor susţin că prejudiciul total cauzat prin activitatea infracțională se ridică la suma de 123.325.726 lei, adică peste 27 de milioane euro.

Despre modul fraudulos în care fostul senator Iosif Armaş a dobândit şi gestionat patrimoniul istoric al Băilor Herculane s-a scris foarte mult, ca şi despre falimentul Argirom, faliment care este şi el cercetat de către procurori, lichidatorul Monica Angela Borza fiind şi ea considerată suspectă în acest dosar.

***